Šimkovičová, Martina, ministerka kultúry SR (2023-12-14):
Ďakujem. Ďakujem za túto otázku, pán Dostál. Budem trošku obšírnejšie odpovedať, aby ste mali kompletné informácie. Zníženie príspevku pre Rozhlas a televíziu Slovenska na úroveň vo výške najmenej 0,12 % z HDP nepovažujem za optimálne riešenie, to som hovorila už minule, no v nadväznosti na potrebu ozdravenia verejných financií sa toto opatrenie stalo súčasťou balíka konsolidačných opatrení, ktoré sme museli nevyhnutne prijať. Uvedené zmeny sú dôsledkom hospodárenia a nepremyslených krokov predošlej vlády, čoho výsledkom je nanajvýš... teda najvyšší deficit verejných financií v histórii Slovenskej republiky. Ako uvádzate vo svojej otázke, zmeny výšky financovania Rozhlasu a televízie Slovenska predstavujú zníženie príjmu RTVS na rok 2024 o cca jednu tretinu. Rozpočet, ktorý RTVS ostane vo výške najmenej 0,12 % HDP, taký je fakt. Vďaka iniciatíve ministerstva kultúry však nie je táto zmenená výška príspevku určená ako fixná suma, ale je ustanovená ako minimálna suma, ktorá Rozhlasu a televízii Slovenska musí každoročne byť poskytnutá zo štátneho rozpočtu, pričom vychádza zo skutočných výdavkov tejto inštitúcie v predchádzajúcich obdobiach. Pre vašu informáciu uvádzam, čo znamená nárokovateľný príspevok pre RTVS vo výške 0,12 % z HDP, znamená to nasledujúce finančné objemy: 132 mil. eur pre rok 2024, 146 mil. eur pre rok 2025 a 158 mil. pre rok 2026. Pri rušení koncesionárskych poplatkov pri prijímaní rozpočtu na roky ’23 až ’25, mimochodom, ktoré podporila aj strana, ktorú reprezentujete vy, pán kolega, v parlamente, a ktorá týmto podmienila podporu rozpočtu, bola stanovená ako náhrada za koncesie výška kompenzácie zo štátneho rozpočtu formou príspevku vo výške 83 mil. eur. Následne sa absolútna hodnota zmenila na percento z HDP, ktoré sa menilo z 0,15 % na 0,17 % HDP. V rámci diskusií by pri... pri prijímaní zákona boli návrhy na zvýšenie až napríklad na 0,19 % HDP. Rušeniu koncesionárskych poplatkov a ich kompenzácií vo výške 83 mil. eur ročne, ako aj ich zmene na 0,17 % z HDP nepredchádzala žiadna analýza, ktorá by zodpovedne preukázala, aké financie sú potrebné pre RTVS na plnenie zákonných povinností, teda minimum, aké finančné prostriedky sú potrebné na zvýšenie kvality rozsahu a podobne, čiže žiadna analýza. Na ministerstve kultúry som nenašla nič, žiadne informácie k tomuto, ktoré boli teda potrebné, ktorá by riadne teda preukazovala hodnotu za peniaze pri financovaní, ktoré bolo zákonom stanovené najprv na spomínaných 83 mil. eur, následne na 0,17 % HDP. Napriek neexistencii takéhoto posúdenia a skokovitému nárastu verejných zdrojov pre RTVS sa v zákone obmedzili kontrolné mechanizmy na kontrolu hospodárnosti a efektívnosti vynakladaných zdrojov pre Ministerstvo kultúry Slovenskej republiky, ako aj pre Ministerstvo financií Slovenskej republiky. (Reakcia z pléna.) Na základe vyššie uvedených čísiel je preto predpoklad, že verejnoprávny vysielateľ bude pri poskytovaní služieb vo verejnom záujme aj naďalej schopný zabezpečovať svoje zákonné povinnosti. Zároveň uvádzam, že v prípade zlepšenia stavu verejných financií alebo v prípade, ak by bola objektívne ohrozená finančná a vnútorná stabilita Rozhlasu a televízie Slovenska, navrhovaná zmena umožní verejnoprávneho vysielateľa dofinancovať a uvedenú zákonom ustanovenú minimálnu výšku príspevku v súlade so zmenou rozpočtu výdavkových limitov navýšiť tak, aby nebol ohrozený verejnoprávny charakter RTVS. Na doplnenie ešte uvediem, že RTVS za rok 2023 dostala od Tiposu 677 192 eur. Tam sa tá celková suma navýši na rok 2024... (Prerušenie vystúpenia časomerom.)